b'\n_START_ARTICLE_\nVodikov sulfid\n_START_SECTION_\nUporaba\n_START_PARAGRAPH_\nVodikov sulfid je surovina za ve\xc4\x8d organskih \xc5\xbeveplovih spojin, na primer metantiola, etantiola in tioglikolne kisline._NEWLINE_V reakcijah z bazami alkalijskih kovin nastanejo alkalijski hidrosulfidi in sulfidi, na primer natrijev hidrosulfid (NaHS) in natrijev sulfid (Na\xe2\x82\x82S), ki se je uporabljal za razgradnjo biopolimerov, depilacijo, odstranjevanje dlake s surovih ko\xc5\xbe in izkuhavanje lignina v proizvodnji celuloze po sulfatnem postopku._NEWLINE_V kvalitativni anorganski analizni kemiji je pomembna kemikalija za analizo kovinskih ionov. Ioni te\xc5\xbekih kovin in nekateri nekovinski anioni tvorijo razli\xc4\x8dno obarvane netopne sulfide, ki se jih lahko lo\xc4\x8di po barvi ali s kasnej\xc5\xa1im selektivnim raztapljanjem. V majhnem obsegu se uporablja tudi tioacetamid, ki nadome\xc5\xa1\xc4\x8da H\xe2\x82\x82S kot vir sulfidnih ionov._NEWLINE_Reakcijo H\xe2\x82\x82S s kovinskimi ioni, v kateri nastajajo netopni sulfidi, se izkori\xc5\xa1\xc4\x8da tudi za \xc4\x8di\xc5\xa1\xc4\x8denje z vodikovim sulfidom onesna\xc5\xbeene vode in pridobivanje sulfidov. Pri plemenitenju kovinskih rud s flotacijo se upra\xc5\xa1ena ruda pogosto obdela s H\xe2\x82\x82S, s \xc4\x8dimer se pove\xc4\x8da izkoristek lo\xc4\x8devanja koncentrata od jalovine._NEWLINE_Z vodikovim sulfidom se v\xc4\x8dasih pasivirajo kovinski predmeti. Z njim se praviloma aktivirajo katalizatorji za odstranjevanje \xc5\xbevepla iz rafinerijskih plinov. _NEWLINE_Manj pomembno podro\xc4\x8dje uporabe je lo\xc4\x8devanje te\xc5\xbeke vode od navadne vode. _NEWLINE_Znanstveniki z Univerze Exeter so odkrili, da izpostavljanje celic majhnim odmerkom \xc5\xbeveplovega sulfida lahko prepre\xc4\x8di po\xc5\xa1kodbe mitohondrijev. Ko celica zboli, za\xc4\x8dnejo encimi v celici sami proizvajati majhne koli\xc4\x8dine H\xe2\x82\x82S. Odkritje bi morda lahko pripomoglo k prepre\xc4\x8devanju mo\xc5\xbeganske kapi, sr\xc4\x8dnih obolenj in artritisa. _NEWLINE_Vodikov sulfid bi lahko deloval tudi proti staranju, ker blokira destruktivne kemikalije v celicah, podobno kot antioksidant resveratrol iz rde\xc4\x8dga vina.\n_START_SECTION_\nVarnost\n_START_PARAGRAPH_\nVodikov sulfid je zelo toksi\xc4\x8den in vnetljiv plin. Je gostej\xc5\xa1i od zraka, zato se v slabo zra\xc4\x8denih prostorih kopi\xc4\x8di pri  tleh. \xc4\x8cetudi ima na za\xc4\x8detku zelo neprijeten vonj, hitro blokira voh, tako da se \xc5\xbertev ne zaveda nevarnosti, dokler ni prepozno. Pred ravnanjem z njim je treba dobro preu\xc4\x8diti njegov varnostni list.\n_START_SECTION_\nVelike nezgode\n_START_PARAGRAPH_\nBritanska vojska je v I. svetovni vojni leta 1916 dvakrat uporabila vodikov sulfid kot kemijsko oro\xc5\xbeje.  Plin so kmalu zatem izpodrinila bolj u\xc4\x8dinkovita kemijska oro\xc5\xbeja._NEWLINE_Med izbruhom vodikovega sulfida iz naftne vrtine v Denver Cityju, Teksas, je leta 1975 umrlo devet ljudi. _NEWLINE_Leta 2006 je, verjetno zaradi vodikovega sulfida, umrlo 17 ljudi na odlagali\xc5\xa1\xc4\x8du nevarnih odpadkov v Abidjanu na Slonoko\xc5\xa1\xc4\x8deni obali. Nekaj tiso\xc4\x8d ljudi je zbolelo. _NEWLINE_Leta 2014 so v malo pred tem odprtem nakupovalnem sredi\xc5\xa1\xc4\x8du na Tajskem izmerili koncentracijo vodikovega sulfida 83 ppm. Nakupovalci so imeli te\xc5\xbeave z dihanjem, vnetje sinusov in razdra\xc5\xbeene o\xc4\x8di. Vzrok za veliko koli\xc4\x8dino strupenega plina je bilo neustrezno ravnanje in pomanjkljivo zbiranje odpadne vode v sami zgradbi._NEWLINE_Novembra 2014 je osrednji, vzhodni in jugovzhodni del Moskve prekril oblak vodikovega sulfida. Uradni vzrok zanj ni znan, zelo verjetno pa ga je povzro\xc4\x8dila moskovska rafinerija nafte.\n_START_SECTION_\nPrva pomo\xc4\x8d\n_START_PARAGRAPH_\nVdihavanje vodikovega sulfida povzro\xc4\x8di mo\xc4\x8dan ka\xc5\xa1elj in te\xc5\xbeko dihanje (sopenje). Ponesre\xc4\x8denca je treba prenesti na sve\xc5\xbe zrak, ga toplo odeti in poiiskati zdravni\xc5\xa1ko pomo\xc4\x8d._NEWLINE_H\xe2\x82\x82S lahko povzro\xc4\x8di razjede na ko\xc5\xbei in o\xc4\x8deh, ki povzro\xc4\x8dijo za\xc4\x8dasne motnje vida. Kontaminirana obla\xc4\x8dila je treba sle\xc4\x8di, in po\xc5\xa1kodovana mesta, predvsem o\xc4\x8di, najmanj 15 minut spirati z vodo._NEWLINE_Zau\xc5\xbeitje je malo verjeten na\xc4\x8din zastrupitve, ki zahteva takoj\xc5\xa1njo zdravni\xc5\xa1ko pomo\xc4\x8d.\n_START_SECTION_\nRavnanje\n_START_PARAGRAPH_\nVodikov sulfid se mora preva\xc5\xbeati v vozilih, v katerih je prostor za voznika lo\xc4\x8den od prostora za tovor. Skladi\xc5\xa1\xc4\x8di se lahko samo v dobro prezra\xc4\x8denih prostorih po predpisih za pline pod tlakom. Temperatura v prostoru ne sme prese\xc4\x8di 50 \xc2\xbaC. V prostoru ne sme biti oksidantov in vnetljivih snovi, predvsem aminov, amonijaka, klora, etilenoksida, fluora, kisika, \xc5\xbeveplovega dioksida in  du\xc5\xa1ikovega dioksida. _NEWLINE_Posodo, iz katere uhaja plin, je treba takoj zapreti in se umakniti iz nevarnega prostora._NEWLINE_Vodikov sulfid je vnetljiv in eksploziven. Primerni sredstvi za ga\xc5\xa1enje sta gasilni aparat in ponjave. Gasilci morajo biti opremljeni s kemi\xc4\x8dno odporno obleko in samostojnimi dihalnimi aparati._NEWLINE_Voda, onesna\xc5\xbeena z vodikovim sulfidom ni pitna in strupena za ribe in plankton.'